Tingen fra en annen verden

Tingen fra en annen verden (originaltittel: The Thing) er en amerikansk science fiction-grøsser fra 1982 regissert av John Carpenter. Filmen handler om en amerikansk forskerstasjon på Antarktis som blir infiltrert av en fremmed livsform. Livsformen har sin opprinnelse fra verdensrommet og tar i tur og orden over identiteten til basens innbyggere. Dette kommer til uttrykk på de mest groteske måter. Hovedrollen spilles av Kurt Russell. Manus er basert på John W. Campbells kortroman Who Goes There? fra 1938. Kortromanen ble første gang filmatisert i 1951, men da som en generell femtitalls "monsterfilm" som utelot det mest karakteristiske trekket ved uhyret, nemlig at det er en fremmed livsform som kan kopiere mennesker.

 Handling 
En amerikansk ekspedisjon er i Antarktis for å samle vitenskapelige data. De kjedelige, rutinepregede dagene tar brått slutt da en polarhund kommer løpende inn til leiren, med et helikopter etter seg. I helikopteret sitter to nordmenn som forgjeves har forsøkt å skyte hunden. Den ene utløser en håndgranat, men den glipper før han får kastet den, noe som får både piloten og helikopteret til å gå i luften. Den overlevende roper noe på norsk til amerikanerne, men de forstår ham ikke, og skyter ham fordi de finner ham truende.

R.J. MacReady og et annet medlem av teamet tar en tur i helikopter for å undersøke hva som egentlig har skjedd på den norske basen. Til sitt store sjokk oppdager de at hele basen er utryddet, og de finner brente likrester av noe som bare virker delvis menneskelig, med to hoder på én kropp. De tar liket med seg tilbake for å få det obdusert.

Hunden nordmennene uforklarlig forsøkte så hardt å skyte, blir satt sammen med de andre hundene ved basen. Men i løpet av natten gjennomgår den en bisarr forvandling og ender opp som et grotesk vesen med tentakler. Det forsøker å absorbere de andre hundene, som lager så mye spetakkel at alarmen går på hele basen. Folkene begynner fånyttes å skyte på vesenet. Omsider klarer de å tilintetgjøre det med flammekaster.

Amerikanerne ser gjennom noen videokassetter de tok med tilbake fra ruinene av den norske basen, og på dem ser de at nordmennene hadde avdekket et avansert fartøy som hadde ligget dypt i isen, sannsynligvis i tusenvis av år. De drar til stedet, og konkluderer med at en organisme fra skipet hadde ligget i en slags dvale og ble sluppet løs da nordmennene gravde skipet frem.

På basen skjer et nytt dødsfall. En av mennene viser seg å ha blitt infisert av det tohodede liket som ble brakt over fra den norske basen. Vedkommende oppdages og tilintetgjøres med ild før organismen har tid til å imitere ham til fullkommenhet.

Etter hvert blir det nokså opplagt at organismen har hatt god anledning til å infisere flere av menneskene på basen. Noen av dem er derfor ikke lenger menneskelige, men perfekte imitasjoner. Hvis "tingen" skulle unnslippe isødet i Antarktis, ville den på få år kunne absorbere og overta alt liv på jorden. Paranoiaen setter inn blant basens medlemmer, og flere får vanskeligheter med å stole på de andre. De må prøve å finne en test som lar dem fastslå hvem av dem som fortsatt er mennesker. Men å avsløre en "ting" er i seg selv livsfarlig, siden de som blir oppdaget, ofte går igjennom en rasende serie av heslige mutasjoner og utviser overmenneskelig styrke. Disse monstrene går løs på menneskene og tar som regel noen med seg i døden før de blir brent og uskadeliggjort.

Etter hvert oppgir mennene alt håp om å overleve for egen del, og ødelegger sin egen base for å hindre "tingene" i å unnslippe til sivilisasjonen. Filmen ender med at MacReady og en enslig annen overlevende sitter utenfor ruinene av den brennende basen, med små sjanser til å klare seg lenge i isødet. De stoler ikke på hverandre, men spørsmålet om hvorvidt en av dem kanskje er en "ting" selv, forblir ubesvart.

 Om filmen 

 Popularitet og økonomi 
Tingen innbrakte 19 millioner dollar i USA. Produksjonskostnadene var på ca $15 millioner.

 Anmelderne 
Filmen ble dårlig mottatt av filmkritikerne da den først kom, men den har i ettertid fått mye bedre anmeldelser, noe som gjenspeiles i at den har fått 84 % på Rotten Tomatoes. Den amerikanske filmkritikeren Roger Ebert gav den 2,5 av 4 stjerner i 1982.

Dagsavisen og VG ga den terningkast fire. CINERAMA ga DVD-utgaven terningkast seks.

 Annet 
I 2011 kom en såkalt prequel med samme navn, hvor handlingen er lagt til tiden like før hendelsene ved den amerikanske basen.

 I rollene 
 Kurt Russell som R.J. MacReady
 Wilford Brimley som dr. Blair
 T. K. Carter som Nauls
 David Clennon som Palmer
 Keith David som Childs
 Richard Dysart som dr. Copper
 Charles Hallahan som Vance Norris
 Peter Maloney som George Bennings
 Richard Masur som Clark
 Donald Moffat som Garry
 Joel Polis som Fuchs
 Thomas G. Waites som Windows
 Norbert Weisser som nordmann
 Larry Franco som norsk passasjer med rifle
 Nate Irwin som norsk pilot

 Referanser 

 Eksterne lenker 


Kategori:Science fiction grøssere fra USA
Kategori:Filmer basert på bøker
Kategori:Filmer om utenomjordiske fenomener
Kategori:Filmer fra 1982
Kategori:Engelskspråklige filmer
Kategori:Filmer lagt til Antarktis